Čitateljski interesi i navike učenika Trgovačke i tekstilne škole u Rijeci

Sažetak

U radu su prikazani rezultati školskoga istraživanja čiji je cilj bio utvrditi čitateljske interese i navike učenika Trgovačke i tekstilne škole u Rijeci . Premda srednjoškolska populacija nije homogena skupina, rezultati su ankete indikativni.Vještina čitanja i količina čitanja snažni su pokazatelji školske uspješnosti i preduvjet su svakoga osposobljavanja stoga valja pronaći načine za buđenje i razvijanje zanimanja za knjigu i čitanje.

Ključne riječ: čitanje, čitateljski interesi, čitateljske navike, učenici srednje strukovne škole

Uvod

Krajem nastavne godine u Trgovačkoj i tekstilnoj školi u Rijeci provedeno je kvantitativnom metodom ( s pomoću anketnog upitnika ) istraživanje na školskoj razini.

Cilj je istraživanja utvrditi čitateljske interese i navike učenika Trgovačke i tekstilne škole te na temelju dobivenih rezultata oblikovati aktivnosti koje bi poticale i razvijale interes za književne i neknjiževne tekstove te omogućile ovladavanje vještinama čitanja raznorodnih tekstova na svim razinama zahtjevnosti. Istraživanje je provedeno s pomoću anketnog upitnika izrađenog Googleovim alatom za obrasce (ankete) - Google Forms. Pisanje je ankete bilo anonimno i dobrovoljno, a rezultati su prikazani izradom kružnih i stupčastih dijagrama. Anketu je sastavila, provela i analizirala Melita Rabak, prof.savjetnik.

Anketa je sadržavala 31 pitanje od toga 29 zatvorenoga tipa, a dva otvorenoga. Iako se pitanjima zatvorenoga tipa ne mogu dobiti kompleksnije informacije, autorica se opredijelila za takav tip pitanja stoga što ispitanici ne mogu uvijek jasno i precizno artikulirati svoj odgovor.

Uzorak ispitanika

Rješavanju ankete pristupilo je 149 učenika (68 %) Trgovačke i tekstilne škole.Među anketiranim je učenicima 106 (71 % ) ispitanika ženskoga spola, a 43 (29 % ) ispitanika muškoga spola.

Četverogodišnje smjerove pohađa 74 % anketitanih učenika,a 26 % trogodišnje. Anketu je ispunilo 27 učenika 1. razreda (18 %), 37 (25 %) učenika drugoga razreda, 53 (36 %) tećega i 32 (21%) četvrtoga razreda.

Čitateljske navike i motivi

Zabrinjavajući je podatak da 31 % ispitanika izjavljuje da ne voli čitati, a čitati voli samo 17 % . Više od pola ispitanika (52 %) tvrdi da voli čitati povremeno.Rezultati istraživanja ukazuju da čak 56 % učenika čita manje od jednog sata dnevno, 39 % čita jedan do dva sata dnevno, a samo 7 učenika (5 %) čita tri sata i više dnevno.

Iako D. Sabolović- Krajina u članku *Čitateljske navike tinejdžera* ističe da je prisilno čitanje rijetko kod učenika Trgovačke i tekstilne škole u Rijeci prisila je najčešći motiv čitanja.Čak 47 % ispitanika čita zato što mora, a 23 % ispitanika čita kada se želi zabaviti.

Učenici izjavljuju da čitaju jer im čitanje pomaže pri oblikovanju pogleda na svijet (41 ispitanik), jer im obogaćuje rječnik (36 ispitanika), jer vole i uživaju u čitanju (34 ispitanika), jer im obogaćuje intelektualni svijet (25 ispitanika), jer vole biti informirani (23 ispitanika), jer im obogaćuje duhovni život (15 ispitanika), a 41 ispitanik izjavljuje da čita iz nekoga drugog razloga.

Više od polovice anketiranih misli da je čitanje važno,ali poražavajućih 46 % ispitanika smatra da je čitanje nevažno u današnjem društvu. Na pitanje otvorenoga tipa u kojem je trebalo argumentirati zašto je čitanje važno odgovorilo je 62 ispitanika, ali uglavnom ponavljaju odgovore koji su ponuđeni u pitanju u kojem je trebalo odgovoriti zašto čitaju ipak dvoje ispitanika ističu da čitaju zato što „čitanje pruža nešto što nam digitalni i materijalni svijet ne može pružiti“ i zato što nam „ čitanje omogućava da budemo bolji ljudi“ .

Učenici Trgovačke i tekstilne škole najčešće čitaju kod kuće (74 %), a najmanje u javnom prijevozu ( 2 %), 17 % najčešće čita u školi, a 6 % izjavljuje da čita negdje drugdje. Anketa pokazuje da knjige nisu česta tema razgovora pa približno polovica ispitanika (48 %) ni s kim ne razgovara o knjigama i pisanoj riječi uopće, a da nije vezano uz lektiru i nastavu Hrvatskoga jezika , 19 % ih razgovara , a samo povremeno o knjigama i pisanoj riječi razgovara 33 % ispitanika.

O pročitanim knjigama učenici najviše razgovaraju s prijateljima (44 %) što dovodi do zaključka da su i njihovi prijatelji čitateljska publika, 12 % ih razgovara s roditeljima , a svega 4 % s bratom ili sestrom i ti su rezultati uglavnom u skladu s ranijim istraživanjima(Sabolović- Krajina 1993.)

Objave na društvenim mrežama najinteresantnije su srednjoškolcima za čitanje (58 ispitanika), na drugom su mjestu književna djela (26 ispitanika), na trećem stripovi ( 15 ispitanika), novine su na četvrtom mjestu (12 ispitanika), a blogovi su učenicima najnezanimljiviji (5 ispitanika).

Polovica anketiranih učenika ne čita časopise (70 ispitanika) iako časopisi imaju značajnu ulogu u stjecanju navike čitanja, a oni koji čitaju najradije čitaju časopise za mlade (35 ispitanika ) , modne časopise ( 29), popularno-znanstvene časopise ( 4 učenika), književne časopise čita samo jedan učenik, a 10 je učenika odgovorilo da čita neke druge časopise.

Školska lektira

Tijekom školske godine 2019./ 2020. podjednaki je broj učenika pročitalo jednu i tri lektire (36) , 26 učenika dvije , 20 učenika četiri, 14 učenika pet, 6 učenika pročitalo je šest lektirnih naslova, a 11 učenika sedam i više lektirnih naslova .Lektire koje su pročitali velikom broju učenika nisu bile zanimljive (41 %), samo 26 učenika izjavljuje ( 17 %) da su lektire zanimljive , a najvećem je broju učenika tek poneka lektira zanimljiva (42 %). Daljnja je raščlamba pokazala da više od polovice ispitanika (53,7 % ) lektiru najčešće priprema uz pomoć sažetaka s interneta, dok se 42,3 % služi raznim vodičima za lektiru radi lakšeg shvaćanja djela. Iako bi im aktivno čitanje pomoglo u razumijevanju književnih djela 37, 6 % ispitanika nikada ne piše bilješke tijekom čitanja lektire, a isto toliko učenika posjećuje stranice e- lektire i koristi se njezinim sadržajima . Premda brojni naslovi na stranicama e- lektire imaju dodatne sadržaje koji potiču na čitanje i doprinose boljem razumijevanju lektirnog djela ,14,1 % učenika nikada nije posjetilo te stranice.

Čitalački izbor

Čak 37 % ispitanika priznaje da ne čita knjige koje nisu lektirni naslovi, 35 % učenika prosječno čita jednu do dvije knjige godišnje, 24 % ispitanika jednu do dvije knjige mjesečno , a samo 4 % ispitanika pročita jednu do dvije knjige koje nisu lektirni naslovi tjedno. Knjigu koju će čitati ispitanici najčešće biraju prema temi (63 ispitanika) , zatim prema vrsti djela (54 ispitanika), podjednako (52 ispitanika) prema kratkom sadržaju na poleđini knjige i prema naslovu knjige. Preporuku kao poticaj za čitanje navodi 50 učenika, 22 ističe broj stranica , 18 naslovnicu, 17 autora, 13 ilustracije u knjizi, a samo 3 početne rečenice, 27 ispitanika izjavljuje da knjigu biraju nekako drukčije. Osim zanimljivih likova (60,4 %) visoko na ljestvici kriterija prema kojem srednjoškolci ocjenjuju djelo, našla se i tema djela (57,7% ), napeta fabula ( 33,6 %), stil kojim je djelo napisano (26,8%), a tek relativno mali postotak (20,8% )navodi dužinu djela.Učenicima su najzanimljivije kriminalističke teme (92 ispitanika), humoristične (73 ispitanika) , pustolovne (66 ispitanika), horor (63 ispitanika), znanstveno-fantastične (41 ispitanik), knjige s različitim savjetima (34 ispitanika), povijesne (27 ispitanika), biografske (24 ispitanika), religijske i duhovne (14 ispitanika), a na začelju se čitateljskih interesa nalaze knjige za samopomoć (12 ispitanika).Roman je najpopularnija književna vrsta među učenicima (62 odgovora), zatim slijede drame (30 odgovora), putopise voli čitati 15 ispitanika, biografije 13 , poeziju 12 ispitanika, pripovijetke 9 , a novele 6 ispitanika.Najmanje interesa učenici pokazuju za eseje (2 ispitanika).

Učenici Trgovačke i tekstilne škole više vole čitati strane (40 %) od domaćih autora (23 %) premda 37 % ispitanika izjavljuje da podjednako voli čitati domaće i strane autore.Čak 103 ispitanika (69 %) nema svoje omiljeno književno djelo ili ga se toga trenutka nisu mogli sjetiti, 43 je učenika navelo naslov i autora najdražeg književnog djela. Odgovori su bili vrlo raznoliki što govori da ispitanici imaju različite ukuse kada govorimo o čitanju. Na listi omiljenijih naslova našli su se: Jane Austen: Ponos i predrasude, Louisa May Alcott: Male žene, Marija Jurić Zagorka: Tajna Krvavoga mosta, J. K. Rowling : Hary Potter, A. Conan Doyle: Pustolovine Sherlocka Holmesa, Autobiografija Luke Modrića, Paulo Coelho: Veronika je odlučila umrijeti, Charlote Link: Dolina lisica, Bram Stoker : Dracula, Abigail Gibbs: Večera s vampirom, Anna Todd: Poslije svega, Valentina Story: Samo jedno ljeto, Harlan Coben: Ne puštaj me, Susan Ee: Pad anđela, Rick Riordan: Percy Jackson i Olimpijci, Pitaj Alicu- Dnevnik jedne narkomanke, Mi djeca s kolodvora Zoo.Zanimljivo je da srednjoškolci među najdraže knjige ubrajaju one koji su čitali za lektiru u nižim i višim razredima osnovne škole: C. Collodi: Pinokio, Ivana Brlić Mažuranić: Šegrt Hlapić, Antoine de Saint Exupery: Mali princ, Božidar Prosenjak: Divlji konj, Damir Miloš: Bijeli klaun, Sue Townsend: Tajni dnevnik Adriana Molea, Jeff Kinney: Gregorov dnevnik, Sanja Polak: Dnevnik Pauline P., Želimir Hercigonja: Tajni leksikon. Na listi najomiljenijih naslova samo je jedno srednjoškolsko lektirno djelo – Ibsenova Lutkina kuća.

Interes za e-knjigu i audioknjige

Iako se čitalačke navike u elektroničkom okruženju mijenjaju 3 % ispitanika još se nije susrelo s elektroničkom knjigom i ne zna što je to. Premda se prije nekoliko godina najavljivalo da će e-knjiga zamijeniti tiskanu knjigu, još uvijek mladi čitatelji više vole tiskane knjige ( 58 %) od e- knjiga, a 24 % ispitanika podjednako čita tiskane i e- knjige ( možda je to posljedica pandemijskoga razdoblja).Više od tri četvrtine mladih ne sluša audioknjige (85 %), a 8 % učenika ni ne zna što su audioknjige. Audioknjige sluša samo 11 ispitanika ( 7% ).

Obiteljsko okruženje

Obitelji u kojima se čita pozitivno su i poticajno okruženje za razvijanje čitalačkih navika. Najviše je ispitanika odgovorilo da u njihovoj obitelji uglavnom čitaju majke (39 %), braća ili sestre (15 %), a najmanje čitaju očevi (10 %). 36 % ispitanika izjavljuje da u njihovoj obitelji čita netko drugi. Rezultati istraživanja upućuju da gotovo četvrtina (24 %) ispitanika ne posjeduje kućnu zbirku knjiga što između ostalog dovodi do nezainteresiranosti djece i mladih za knjigu te do manjka njihovih čitalačkih navika, 11 % ispitanika posjeduje manje od 5 knjiga u kućnoj zbirci, 19 % ih navodi da imaju od 20 do 40 knjiga, 23 % od 5 do 20, a 22 % ispitanika ističe da posjeduje više od 40 svezaka u obiteljskoj knjižnici.

Zaključak

Istraživanje na školskoj razini pokazuje da u razdoblju adolescencije kultura čitanja nije na zavidnoj razini. Vještina čitanja i količina čitanja snažni su pokazatelji školske uspješnosti i preduvjet su svakoga osposobljavanja stoga valja pronaći načine za buđenje i razvijanje interesa za knjigu i čitanje , a uputu kako to ostvariti dala je autorica M. Leonhart: “Da bismo promijenili motivaciju i odnos adolescenata prema čitanju, moramo se vratiti unatrag, proučiti koji su njihovi zaostatci i gdje su izvori nevoljkosti prema čitanju. I u toj će fazi vjerojatno neka kombinacija početnog neuspjeha , lošeg mišljenja o sebi kao čitaču, nezainteresiranost za sadržaj koji nije povezan sa životom i zanimanjem učenika proizvesti odbojnost i izbjegavanje knjige. Programom postupnog izgrađivanja i vještine i samopouzdanja, a osobito zanimanja, moguće je adolescentske čitače potaknuti na angažirano ili strastveno itanje.“(Čudina – Obradović 2014:276)

Literatura:

Čudina –Obradović,Mira 2014.Psihologija čitanja od motivacije do razumijevanja.Golden marketing- Tehnička knjiga. Učiteljski fakultet Sveučilišta u Zagrebu.Zagreb

Grosman, Meta.2013. Čitatelji i književnost u 21. stoljeću.Čitanje za školu i život: IV. simpozij učitelja i nastavnika hrvatskoga jezika – Zbornik radova. Uredio Mićanović,Miroslav. Agencija za odgoj i obrazovanje.Zagreb. 76-89 str.

 Grosman, Meta.2010. U obranu čitanja: Čitatelj i književnost u 21. stoljeću. Algoritam.Zagreb.

Peti-Stanić, Anita. 2019. Čitanjem do (spo)razumijevanja Ljevak. Zagreb.

Sabolović –Krajina, Dijana .*Čitateljske navike tinejdžera u Hrvatskoj* <http://dzs.ffzg.unizg.hr/text/sabolovic-krajina_1993.htm> ( pristupljeno 15. srpnja 2020.)